text: Paris le 11 de Novembre 1650.
  L'on a nouvelles asseurées que le Roy arriva mardy dernier à Fontainebleau avec toute la Cour.
  Le cardinal Mazarin a proposé d'aller en Champagne pour assieger Rethel, y voulant mener le Roy, à quoy le duc d'Orleans s'oppose.
  L'on a promis 30/m ℔ à ceux que reveleront les autheurs qui ont voulu faire tuer le duc de Beaufort.
  On se deffend encore vaillammeent a Mouzon; mais enfin il faudra se rendre, ne pouvans estre secourus.
  Le 4me du courant fut interrogé un des assassins du duc de Beaufort, par le Lieutenant-criminel, et ne dit rien ce jour la; mais le lendemain 5me qu'on luy presenta la question, il declara que c'estoient trois de ses camarades qui l'avoient mené avec eux et qu'ilz avoient receu chacun 500 ℔ pour faire le coup, et qu'il ne cognoissoit point celuy qui les luy avoient données, lequel estoit à cheval, et voyant passer le carosse dudit duc de Beaufort, dit, c'est celuy cy, et en mesme temps nous saisimes un lacquay qui portoit un flambeau, lequel nous esteignismes, et declara que c'estoit luy qui avoit tué ledit Comte de St. Aiglan, croyant que ce fust le duc de Beaufort, et que depuis il n'avoit point veu ledit Chevalier, et qu2il ne le cognoissoit point; ce qui fut rapporté le lendemain a S.A.R., où le duc de Beaufort estant allé, quelque temps apres le duc d'Orleans, luy auroit dit qu'il ne se mist plus en peine, et qu'ils auroient dans peu de temps parfaite cognoissance du meurtre et assassinat commis en sa personne, et contre le feu Comte de St. Aiglan.
  Le duc d'Espernon a esté à Amboise saluer leurs Matez et le Cardinal Mazarin, et dit on qu'il luy a esté donné permission de la Cour d'aller à Agen et y demeurer, si bon luy semble, et mesmes de se faire recognoystre pour Gouverneur, et en cas qu'on sy oppose de prendre toutes les
  troupes qui sont en garnison en ce pays la pour se faire obeir. Ce qui sera entierement contrevenir à la declaration du Roy en cas que cela soit, ce que beaucoup de gens ne peuvent croire.
  Il court icy un bruict que la France, le Denemarck, la Suède, le Portugael et toutes les Provinces Unies, à la reserve de la Hollande et celle de la Frise occidentale, font une ligue offensive et defensive par mer contre l'Angleterre et l'Espagne tant sur l'Ocean que sur la Mediteranée.
  Il se trouva le 4me du courant au matin 5 tableaux representans le Cardinal Mazarin, sçavoir aux halles, à l'eschele du temple, à la greve, au bout du Pont-neuf de costé des grands Augustins, et à la Croix du tiroir, au bas desquels tableaux il y avoit un arrest portant qu'il estoit condamné à estre pendu et estranglé en cas qu'il soit apprehendé au corps, et à faute de ce faire estre mis par toutes les places publiques de la ville et fauxbourgs de Paris en effigie, comme criminel de leze Maté, pour avoir empesché la paix generale a Munster, d'avoir vendu sous main les bleds de France aux ennemis, d'avoir fait la guerre aux Parisiens et de les avoir assiegés de s'estre rendu maistre de l'esprit de la Reyne par des voyes obliques, et enfin pour vendre et acheter les benefices de France et en disposer à sa volonté et de tels autres, et outre ce il y avoit un advertissement à costé au duc de Beaufort et aux Parisiens à ce qu'ilz ayent à se donner garde du Mazarin et de ses fourberies; il est aussy accusé d'avoir transporté les deniers de France hors du Royaume.
  Les affaires de Catalogne sont en mauvais estat, la ville de Flix et son chasteau, comme aussy Montravel sont pris et Cortoze investy. La Cour y envoye le Marquis de St. Maigrin en qualité de Lt du Roy en l'armée que le duc de Mercoeur y commande, et dit on qu'il y mene 4000 hommes, tant cavallerie qu'infanterie.
  
  Messrs de l'Hostel de Ville s'assemblent pour resoudre de faire une entrée au Roy.
  Le sr Letellier, Secretaire d'Estat, ne bouge tous les jours des Chartreux où il a journellement des conferences avec les gens des Princes, et les fait entrer par une porte qui sort aux champs, de peur qu'ils ne soient apperceus.
  Le duc d'Orleans a dit au sr le Tellier dans la cour de son palais, en presence de plus de 200 personnes, tout haut qu'il voyoit bien qu'on n'en vouloit pas tant au duc de Beaufort, qu'à luy; mais qu'il y donnera si bon ordre que telles gens s'en trouveront mauvais marchands.